정조 13년 · 목
朝講講大學○副修撰金熙朝奏曰三司合啓爲之矣予曰新舊選抄啓文臣親試旣命設行姑爲退出行禮熙朝及副校理金啓洛先退予曰兩司進前先陳兩司合啓大司諫李命勳曰懲討方張合辭體重惟待玉堂之更爲登筵當先陳三司合啓矣予曰兩司府院前啓傳啓之後尙可爲三司合啓矣命勳曰玉堂旣備則豈可先陳兩司合啓乎予曰何可如是命推考命勳避嫌敎以玉堂上下番皆赴試所則登筵兩司之先傳兩司合啓府院前啓自是常格則如是逡巡生疏極矣勢難例批句辭承旨尹行任曰大司諫李命勳再啓煩瀆退待物論矣○持平金翰東啓言諫長避嫌之際未及隨參兩司自是一體則臣之處義宜無異同請命遞斥敎以與諫長稍異勿辭亦勿退待○抄啓文臣講製試官率新舊選大臣入庭行禮訖以文體爲策題仍命應製文臣退去製進○課講講詩傳去三月朔初次弘文館校理尹光顏純通居首再次藝文館檢閱金祖淳弘文館修撰李羲觀俱略四月朔初次副司果鄭晩錫純通居首○右議政金鍾秀啓言臣旣出膺新命之後平昔憂愛之忱擬一披露於前席而時値大禮隔日繼以討復之論方張許久奔遑迄玆負心矣臣自胄筵侍講之日竊瞷聖上天姿高出百王義理洞見頭腦臣竊自謂三代之治庶幾復見而嗣服後十餘年之間不但有治不徯志之歎抑且有漸不克終之慮臣之失望解體固無論仰想聖心亦必有撫初心而悵然者矣然臣之所欲披露者亦不過老生常談胄筵奏對之外嗣服後以文字進戒者戊戌經筵故事比例册子竝箚子投呈者及辛丑所進內閣故事二道臣之平生腔血盡在是矣伊時批旨千數百言翕受之盛奬與之隆度越古今不勝感激流涕而式至今日世道朝象猶夫前樣則臣之故事中所進戒覽過卽輟說道便休者不幸近之然臣之所藉手而事殿下者只此一說而已到今豈有他說之可代也哉目下急務莫如勉君德立治規開言路養名節愼爵賞節財用而勉君德爲立治規開言路養名節之根本爵賞財用特其末節耳臣之經筵故事比例有曰聖姿天縱而於其高明發越之中亦有些循襲時俗底意思能轉了習俗風氣而不爲習俗風氣所轉非英雄豪傑之主不能也又曰沈蓄而不露優游而勿迫斯不但爲養德性之道抑亦爲養壽命之一助又曰雷異時傳敎自引以欠懋實而殿下反省及此則當下便是實心因是心而充之無不周執之無或失則誠矣又曰殿下見理克明處事多中故不能無自是之慮願殿下益加勉於明理治心之工凡於好惡之發必反思此可以服人耶否耶然後行之務合八方之見聞翕然心服又曰常人之情於私意之大者或能痛加剋斷而反被小小私意所纏繞人能碎千金之璧而不能無失聲於破缶所勉與所忽之異也內閣故事曰殿下敏於見理而常少密切體稔之工銳於謀事而每欠悠久持守之力又曰聖上於剋去私意處有一刀割斷之工而猶恐於瑣瑣情面不免有未盡打疊者此勉君德之說也比例曰以殿下之明睿而又有意於振肅頹綱則察固今日之所當戒也爲治之道含垢藏疾與發奸摘伏須竝行而不相悖禁綱疏濶風流篤厚卽西漢之所以亞三代也夫然後意味深雋氣象悠遠而國享其福矣又曰政令之間往往有始銳而終弛者夫在於銳則其勢固不得不弛之而終不如預慮其弛於銳之時又曰君子常失之寬而小人志不忘逞尤爲今日之隱憂故事曰風氣之所漸梁習俗之所慣熟自不免察小遺大文過其實之歸又曰含容之過而賢邪欠彰癉之政積弊無矯革之望剛果之過而振紀綱反近於督責核名實或傷於苛察又曰君子而有病者多矣小人而有才者亦多矣以有病而棄君子以有才而進小人此賢邪之所以倒置而國家之所以亂之也此立治規之說也比例曰殿下無諱言之意而朝廷有諱言之象殿下求言之心不如求言之令故在下者從其心不從其令故事曰殿下將有過言過動而畏其嗔而中輟者殿下之廷亦有其人否乎藉令殿下有大過擧出一言枝梧其間者尙未易得況使殿下畏其嗔而不敢爲者耶又曰殿下氣質之偏未書矯揉人欲之私未盡剋祛傲然自聖輕視群下之意有以潛消其敢言之氣此開言路之說也比例曰士大夫捐廉恥毀名節以徼幸一朝之富貴欲矯此弊固莫如殿下躬導率以先之又必開賢路而杜倖門奬恬靜而抑躁競然後方可以救得一半又曰佞非獨導君上爲荒淫然後謂之佞也凡有承順而無違咈者皆佞也嗚呼國家培養有所不從之臣然後方可以得力於緩急之際故事曰名義者所以維持國家之大防也君子之所藉手而小人背焉者也又曰叔季之主費了許多爵祿使人人者各飽其慾及一朝變生坐見其掉臂而去而殺身殉國往往出於不識何狀之人此養名節之說也至於爵賞之太濫則恩澤已竭而上無以繼其後名器日賤而下不知爲可貴財用之垂聲則目下旣無以支當於經費來頭亦末由備䂊於緩急者實爲當今之痼弊有國之大患然其矯而反之亦唯在殿下一轉移間耳大抵此六條者其歸在於勉君德而勉君德之要又在於進聖學朱夫子論天下事而推原於人主之一心者眞痛切語也學問爲立政之本而以讀書爲節度蓋帝王家致用之學與匹庶不同書所以維持此必雖匹夫尙然況帝王之一日萬機酬接至煩之際此心之不隨物而遷其亦難矣則維持此心之道尤不宜斯須忽也明矣夫何近年以來講筵之停漸多曠日雖聖學已臻高明若無待於講讀而聖狂之分昔人攸戒則一曝十寒之慮烏得以忘之哉議者以爲此似由於講官漸不得人聖上雖臨筵顧問而無一可以當聖意者故聖意漸益闌珊云此言似矣而其實有不然者智者一失愚者一得雖於文義亦然則何可以下之人無足當聖意者而遂廢終始典學之工也哉伏願繼自今三講及召對非有大故毋或闕一以爲緝熙之地焉敎以胄筵舊僚唯卿存焉今聞悃愊之言予甚感歎當體念矣鍾秀曰秋曹罪人不可不卽爲盤問而前旣有次對時更敎之命故敢達矣今此諸囚關係於卞慈聖之誣復儲君之讎豈可一番取招而止乎予問刑判沈頤之曰所謂相者之外更有端緖之可問者乎頤之曰此而不問則國體之損傷何可言哉予曰初旣不問今何問之乎頤之更請嚴問予曰勿爲更提鍾秀曰以臣鹵劣萬無堪承重任之望而況値僚席俱空之時一日供職甚難矣予曰卿外無無故之人領府事不可與卿周旋徐判府事李判府事老病金判府事箚批尙未下蔡判府事遞解不久領相所遭似無更出之望情跡如此遞旣不可敦廹亦難何以則得當也鍾秀曰姑付樞銜猶愈於許久虛縻也鍾秀又啓言頃以龍興江疏鑿事道伯秋巡時躬審役處更爲狀聞之意覆啓分付矣卽見咸鏡監司李秉模狀啓則以爲秋廵之路望其體勢圖其形止反覆參究則龍興江一帶發源於關西分注于濟仁浦又爲一派入於廣津卽所謂舊道也未及舊道而分流入海卽所謂靈雲浦也苟使靈雲浦分流一分有損於眞殿本宮及誕聖舊基則雖動一道之力顧何可恤而今此水勢大有不然以言乎本宮則毋論舊道與靈浦莫不環抱而緣流築堤旣無橫瀉之慮以言乎眞殿則舊道靈浦皆不爲靑龍之水以言乎誕聖舊基則依舊是橫帶不當以龍虎言疏導可否之論只當以此而決不當論辯於疏導之難易至於濟仁浦則不無邑基衝決之慮而疏導當不過費一邑之力此則待年豐擧行之意分付本邑上言人朴東彥更爲招致逐條問辯則渠所云云乃是錯認云請令廟堂稟處矣地形水勢道臣論列如是明白纖悉且上言人至以爲錯認則不當遽議疏鑿請依狀請施行從之又啓言慶尙左水使李鴻運狀啓以爲左水營戰船一隻西平開雲包伊三鎭戰船各一隻限滿腐傷不可不趁今改造而左道封山松木無船材堪用者右道封山依例許䂨事請令廟堂稟旨分付矣戰船所用材木之許令左右道互相取用乃是新頒事目也請依狀請許施從之又啓言頃因傳敎不緊差使員條列狀聞後稟處之意分付各該道臣矣卽見咸鏡監司狀啓則以爲本道只有箋文與道科時試劵齎奉差員此外無他差員而試券齎奉亦係緊重恐無以除減云矣北道異於他道旣無不緊名色之可以除減者請依狀請施行從之又啓言頃因北道慰諭御史鄭大容別單穩城莎草島牧場移設而捄弊之方令道臣更爲狀聞後稟處之意覆啓分付矣卽見咸鏡監司狀啓則以爲今番巡審之行採探物情則該場之宜於牧馬爲諸牧場之最移說一款姑非可論而絕塞寒甚自多病斃三故一徵不可違越故牧子難支之弊專在於此至於穀草假家非牧子所當乃爲邑民通同之弊依前分定於鍾城等四邑決是不可已之事而荐歉之餘民情未安稍待年豐自本營直爲發關依當初節目施行事請令廟堂稟旨分付矣請依狀請施行從之又啓言廣州軍餉乃是守禦廳所管本不入於本道各邑糶糴中凡於蠲停之際皆自本廳擧行矣今年八道舊還當捧之數業已自朝家分數知委而廣州軍餉則本廳尙未稟旨故敢達矣敎以昨年舊還所捧之數幾何鍾秀曰當初廟堂只就丙午未捧條一萬二千餘石內以三分一停退稟定矣其後因特敎當捧數八千石內又命四分三停退故丙午舊還昨冬所捧二千餘石矣敎以依昨年例丙午舊還萬餘石內只捧二千石○行司直徐有隣啓言臣待罪戶曹時依下敎各寺位田免稅有名無實之弊關問於該道矣向接醴泉郡守粘報則以爲本郡所在報恩寺位田畓雖是有土土本瘠薄故毋論豐歉定以九結四負之數而其所應役則以每結六兩收捧矣今若依有土免稅例每結收租二百斗則勢將陳棄狀稅無處依各宮房折受例每結稅錢七兩六錢零定式收捧則比前加數爲一兩餘矣以此決定合宜云矣請依此定式施行從之有隣以遷園都監堂上啓言今番表石治鍊入刻輸運竪立時容入物力及本都監儀軌所需假令當爲錢一千二百餘兩米六十餘石木三同而本都監前區劃之數書用無餘米則分半取用於戶惠廳錢木戶惠廳及兵曹分數取用而前此戶惠廳米各五十石追後請劃次先爲取用矣此亦當一體區處而都提調之意如此故敢達矣從之○戶曹判書金履素啓言京畿監司徐有防以今番遷園時各項進排會減者以關西區劃小米作錢取來間戶惠廳遺在中限三萬兩姑先貸下事陳達而有從長稟處之命矣本曹錢儲見今垂乏請令惠廳從便區處詢于大臣鍾秀曰戶曹係是經費衙門見儲每患罄乏惠廳遺在中貸下恐好矣從之○兵曹判書金尙集啓言南行部將今方作窠而旣有加設一人則似不必出代故敢達矣詢于大臣鍾秀曰正職加設不過一時權道有闕勿補恐宜矣從之○頤之啓言渭原郡露刃官庭罪人金浩哲等罪狀該道臣分首從狀聞啓下臣曹事當覆奏而法文本無謀害官長之律只有向官長放砲一條而一罪例不得比律之故向年衿海諸囚亦狀議大臣而施法矣從之頤之曰該郡守濫棍之罪待本獄究竟更爲稟處之意前已覆啓蒙允矣請渭原前郡守柳增萬移義禁府處之從之○敎曰講製元非職務除非不得束帶之情勢自初皆不得稱頉已成規模近日宋祥濂朴宗正之如是逡巡萬萬駭然才令申飾應製而至於柳畊以大臣箚辭中官師相規忽稱情勢於試役此而任他則從前申飾之效皆歸蔑如尤極可駭抄啓文臣柳畊卽令該府拿囚詩傳畢誦各朔課試畢計劃後草記放送